Csaknem 20 járművezetőt képeztek ki Debrecenben a nemsokára Vásárhely és Szeged közt közlekedő tram-train járatokra.

Mucsi László, a villamosvasút beruházás projekttanácsadója a Rádió 7-nek elmondta, hogy a leendő járművezetők specialitása, hogy nagyvasúti vezetői engedéllyel is rendelkeznek, ugyanakkor vezethetik a belvárosok forgalmi körülményei között közlekedő villamosokat is. Hozzátette, az első körben képzett szakemberek oktatása még a múlt évben befejeződött.

Mucsi László erről részletesen így beszélt: „Elsajátították most a városi vasútvezetési ismereteket és ebből vizsgáztak. A tram-trainhez, mivel ez érint egy városi villamosközlekedést is, illetve kimegy a nyílt pályára, a nagyvasúti szakaszra is, olyan szakemberek szükségesek a jármű vezetéséhez, akik mind a két típusú közlekedési eszközre rendelkeznek engedéllyel.”